**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL PRITARIMO PROJEKTUI „BŪDVIEČIO LAISVALAIKIO SALĖS REMONTAS IR PRITAIKYMAS BENDRUOMENĖS POREIKIAMS“**

2020 m. liepos 23 d. Nr. 34-458

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 50 straipsnio 3 dalimi, Lazdijų rajono savivaldybės 2011–2020 metų strateginio plėtros plano, patvirtinto Lazdijų rajono savivaldybės tarybos 2011 m. birželio 29 d. sprendimu Nr. 5TS-61 „Dėl Lazdijų rajono savivaldybės strateginio plėtros plano patvirtinimo“, III prioriteto „Žmogiškųjų išteklių ir socialinė plėtra“ 3.3 tikslo „Užtikrinti gyventojų socialinį saugumą“ 3.5.3 uždaviniu „Remti kaimo bendruomenių veiklą bei jų iniciatyvas“ bei 3.7.3. uždaviniu „Atnaujinti Lazdijų rajono savivaldybės kultūros įstaigas bei stiprinti jų materialinę bazę“, atsižvelgdama į Dzūkijos VVG kvietimą pagal ,,Lazdijų rajono kaimo plėtros strategija 2016–2023 m.“ priemonę „Pagrindinės paslaugos ir kaimų atnaujinimas kaimo vietovėse“ Nr. LEADER-19.2-7, veiklos sritį ,,Parama investicijoms į visų rūšių mažos apimties infrastruktūrą“ Nr. LEADER-19.2-7.2 ir VšĮ Lazdijų kultūros centro 2020-07-10 raštą Nr. LKCS1-103 „Dėl pritarimo projektui ir finansinio prisidėjimo“, Lazdijų rajono savivaldybės taryba n u s p r e n d ž i a:

1. Pritarti VšĮ Lazdijų kultūros centro rengiamam projektui „Būdviečio laisvalaikio salės remontas ir pritaikymas bendruomenės poreikiams“. Preliminari projekto vertė – 106 418,51 Eur.

 2. Numatyti iš Lazdijų rajono savivaldybės biudžeto lėšų projekto daliniam finansavimui skirti 42 418,51 Eur.

3. Nustatyti, kad šis sprendimas gali būti skundžiamas Lietuvos Respublikos administracinių

 bylų teisenos įstatymo nustatyta tvarka ir terminais.

Savivaldybės merė Ausma Miškinienė

Vidmantas Pilvinis, tel. 8 615 94 921

**LAZDIJŲ RAJONO SAVIVALDYBĖS TARYBOS**

**SPRENDIMO „DĖL PRITARIMO PROJEKTUI „BŪDVIEČIO LAISVALAIKIO SALĖS REMONTAS IR PRITAIKYMAS BENDRUOMENĖS POREIKIAMS““**

**AIŠKINAMASIS RAŠTAS**

2020-07-20

Sprendimo projektas parengtas vadovaujantis Lietuvos Respublikos vietos savivaldos įstatymo 16 straipsnio 4 dalimi, 50 straipsnio 3 dalimi, Lazdijų rajono savivaldybės 2011–2020 metų strateginio plėtros plano, patvirtinto Lazdijų rajono savivaldybės tarybos 2011 m. birželio 29 d. sprendimu Nr. 5TS-61 „Dėl Lazdijų rajono savivaldybės strateginio plėtros plano patvirtinimo“, III prioriteto „Žmogiškųjų išteklių ir socialinė plėtra“ 3.3 tikslo „Užtikrinti gyventojų socialinį saugumą“ 3.5.3 uždaviniu „Remti kaimo bendruomenių veiklą bei jų iniciatyvas“ bei 3.7.3. uždaviniu „Atnaujinti Lazdijų rajono savivaldybės kultūros įstaigas bei stiprinti jų materialinę bazę“, atsižvelgiant į Dzūkijos VVG kvietimą pagal ,,Lazdijų rajono kaimo plėtros strategija 2016–2023 m.“ priemonę „Pagrindinės paslaugos ir kaimų atnaujinimas kaimo vietovėse“ Nr. LEADER-19.2-7, veiklos sritį ,,Parama investicijoms į visų rūšių mažos apimties infrastruktūrą“ Nr. LEADER-19.2-7.2 ir VšĮ Lazdijų kultūros centro 2020-07-10 raštą Nr. LKCS1-103 „Dėl pritarimo projektui ir finansinio prisidėjimo“.

Sprendimo tikslas – pritarti VšĮ Lazdijų kultūros centro rengiamam projektui „Būdviečio laisvalaikio salės remontas ir pritaikymas bendruomenės poreikiams“ ir numatyti savivaldybės biudžeto lėšas projekto daliniam finansavimui.

Viešoji įstaiga Lazdijų kultūros centras, atsižvelgdamas į Dzūkijos VVG kvietimą pagal ,,Lazdijų rajono kaimo plėtros strategija 2016–2023 m.“ priemonę „Pagrindinės paslaugos ir kaimų atnaujinimas kaimo vietovėse“ Nr. LEADER-19.2-7, veiklos sritį ,,Parama investicijoms į visų rūšių mažos apimties infrastruktūrą“ Nr. LEADER-19.2-7.2 rengia projekto „Būdviečio laisvalaikio salės remontas ir pritaikymas bendruomenės poreikiams“ paraišką.

Būdviečio laisvalaikio salės pastate vyksta aktyvus vietos bendruomenės kultūrinis gyvenimas, valstybinių švenčių, vakaronių, susitikimų renginiai. Pastate meninėse veiklose dalyvauja, repetuoja ir koncertinius pasirodymus rengia kapela „Svaja“, folkloro ansamblis „Radastėlė“, tautinių šokių grupė „Jotvingis“, merginų šokių grupė, moterų vokalinis ansamblis „Sidabrinė gija“, lėlių teatriukas „Dulidu“. Pastatas statytas 1947 m.; 2012–2014 m. buvo pakeista stogo danga, langai ir lauko durys, apšiltintos pastato sienos, atlikta fasado apdaila. Tačiau pastato viduje darbo ir veiklos sąlygos neatitinka šiuolaikinių reikalavimų ir higienos normų. Pastato vidus kapitališkai neremontuotas. Buvo atliekamas tik dalinis kosmetinis remontas. Nėra vandens tiekimo ir šalinimo sistemų, sanitarinio mazgo. Dėl nepakankamos ventiliacijos, pastato vidaus patalpos pažeistos pelėsio ir drėgmės. Neatlikus vidaus patalpų remonto, tolesnė Būdviečio laisvalaikio salės padalinio veikla tampa neįmanoma. Tai būtų didelis praradimas aktyviems vietos bendruomenės žmonėms, save realizuojantiems liaudies dainose, šokiuose, laisvalaikį skiriantiems bendriems projektams ir iniciatyvoms.

Vykdant projektą bus atlikti pastato (222 kv. m. ploto) patalpų perplanavimo, griovimo ir remonto darbai: suremontuotos vidaus patalpų sienos, grindys, įrengtos lengvų konstrukcijų lubos, pakeista elektros instaliacija, įrengta WC mazgo patalpa su kriaukle, parengtas projektas ir įrengtas artezinis vandens gręžinys su vandens tiekimo sistema, parengtas projektas ir įrengta nuotekų šalinimo sistema su valymo įrenginiais. Dalies patalpų šildymui ir optimalios temperatūros užtikrinimui bus įrengiamas oras – oras kondicionavimo ir vėdinimo sistemos.

Atlikus preliminarius skaičiavimus, šiems darbams atlikti reikalingi 106 418,51 Eur. Pagal vietos projektų finansavimo sąlygų aprašą projekto paramos intensyvumas 80 proc. tinkamų finansuoti išlaidų. Didžiausia galima paramos suma – 64 000 Eur.

Atsižvelgiant į Būdviečio laisvalaikio salės pastato vidaus remonto būtinybę, VšĮ Lazdijų kultūros centras prašo pritarti rengiamam projektui ir skirti 42 418,51 Eur sumą projekto finansiniam prisidėjimui ir trūkstamai sumai padengti (suma gali keistis po įvykdytų viešųjų pirkimų), kad projektas būtų įgyvendintas pilna apimtimi.

Projekto neigiamos pasekmės – nenumatomos.

Projekto sprendimo projektas neprieštarauja galiojantiems teisės aktams.

Priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Strateginio planavimo ir investicinių projektų valdymo skyriaus vedėjo pavaduotojas Vidmantas Pilvinis.

Strateginio planavimo ir investicinių projektų valdymo skyriaus

vedėjo pavaduotojas Vidmantas Pilvinis